
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35						


U  I M E  R E P U B L I K E  H R V A T S K E

R J E Š E NJ E

	Trgovački sud u Zadru, OIB 39670464653, po sudskoj savjetnici Višnji Batur Ropuš, u pravnoj stvari podnositeljice zahtjeva Financijske agencije, Regionalnog centra Split, Podružnice Šibenik, Perivoj L. Marune 1, OIB: 85821130368, za provedbu skraćenoga stečajnog postupka nad dužnikom BABA DELICIJE d.o.o. Drniš, Grad Drniš, Kralja Zvonimira 4/3, OIB: 02199274127, odlučujući o zahtjevu podnositeljice od 19. kolovoza 2016.,15. rujna 2016.    

r i j e š i o   j e

	Odbacuje se zahtjev podnositeljice u ovoj pravnoj stvari kao nedopušten. 

Obrazloženje

	Financijska agencija je 19. kolovoza 2016. podnijela ovom sudu zahtjev za provedbu skraćenoga stečajnog postupka nad dužnikom BABA DELICIJE d.o.o.

	U zahtjevu u bitnom navodi da dužnik na dan 16.08.2016. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 6.623.083,87 kuna te da nema zaposlenih.

	Zahtjev podnositeljice je nedopušten. 

Naime, odredbom čl. 32. st. 1. toč. 1. Stečajnog zakona (Narodne novine broj 71/15, dalje: SZ) propisano je da će sud odbaciti prijedlog za otvaranje predstečajnog postupka ako se vodi predstečajni postupak na temelju prije podnesenoga prijedloga, dok je odredbom čl. 10. istog propisano da se u predstečajnom i stečajnom postupku na odgovarajući način primjenjuju pravila parničnog postupka u postupku pred trgovačkim sudovima.

Nadalje, odredbom čl. 194. st. 3. i st. 4. Zakona o parničnom postupku (Narodne novine broj: 53/91, 91/92, 112/99, 88/01, 117/03, 88/05, 2/07, 84/08, 123/08, 57/11, 148/11 i 25/13-dalje: ZPP) propisano je da se dok parnica teče, ne može u pogledu istog zahtjeva pokrenuti nova parnica među istim strankama, a ako takva parnica bude pokrenuta, da će sud tužbu odbaciti te da će sud u tijeku cijelog postupka po službenoj dužnosti paziti teče li već druga parnica o istom zahtjevu među istim strankama. 

Postupajući u skladu s naprijed citiranim zakonskim odredbama, ovaj sud je po službenoj dužnosti pribavio spis predmeta istog pod poslovnim brojem 1 St-707/16 te je uvidom u potonji utvrđeno da je na temelju prije podnesenog zahtjeva iste podnositeljice  već u tijeku stečajni postupak nad istim dužnikom kao i u ovoj pravnoj stvari, a zbog čega je predmetni zahtjev nedopušten. 

S obzirom da u konkretnom slučaju nisu ispunjene pretpostavke za provođenje skraćenoga stečajnog postupka, to je temeljem naprijed citiranih zakonskih odredbi te odredbe čl. 435. st. 1. i 3. SZ-a, trebalo donijeti odluku kao u izreci rješenja.


U Zadru 15. rujna 2016.


							                                Sudska savjetnica
							                               Višnja Batur Ropuš


            
	
	UPUTA O PRAVNOM LIJEKU: 
Protiv ovog rješenja dopuštena je žalba u roku od 8 dana od dana dostave istog, putem ovog suda, u dva istovjetna primjerka. O žalbi odlučuje sudac pojedinac ovog suda. (čl. 436. st. 1. i 2. SZ-a). 

      Dostaviti: 
1. podnositeljici zahtjeva elektroničkim putem
1. e-oglasna ploča
1. u spis

